ฮั่งเส็งปิดพุ่ง 302.53 จุด รับถ้อยแถลงปธ.เฟด,ข้อมูลการค้าจีน
ฮั่งเส็งปิดพุ่ง 302.53 จุด รับถ้อยแถลงปธ.เฟด,ข้อมูลการค้าจีน
13 ก.ค. 2560

ดัชนีฮั่งเส็งตลาดหุ้นฮ่องกงปิดวันนี้ปรับตัวเพิ่มขึ้น โดยดัชนีฮั่งเส็งทะยาน 302.53 จุด หรือ 1.16% ปิดวันนี้ที่ 26,346.17 จุด หลังจากที่นางเจเน็ต เยลเลน ประธานธนาคารกลางสหรัฐ (เฟด) ได้แถลงนโยบายการเงินรอบครึ่งปีต่อคณะกรรมาธิการบริการการเงินประจำสภาผู้แทนราษฎรสหรัฐเมื่อวานนี้ โดยกล่าวว่า เฟดพร้อมที่จะชะลอการปรับขึ้นอัตราดอกเบี้ย หากอัตราเงินเฟ้อยังคงอยู่ในระดับต่ำ
นอกจากนี้ ภาวะการซื้อขายยังได้แรงหนุนจากข้อมูลการค้าที่แข็งแกร่งของจีน โดยสำนักงานศุลกากรจีน (GAC) เปิดเผยในวันนี้ว่า ยอดส่งออกในช่วงครึ่งปีแรก ปรับตัวขึ้น 15% เทียบรายปี ขณะที่ยอดนำเข้า พุ่งขึ้น 25.7%
ส่วนในเดือนมิ.ย.นั้น ยอดส่งออกของจีนปรับตัวขึ้น 11.3% เทียบรายปี ขณะที่ยอดนำเข้าเพิ่มขึ้น 17.2% เทียบรายปี ส่งผลให้จีนมียอดเกินดุลการค้าในเดือนมิ.ย.ทั้งสิ้น 4.277 หมื่นล้านดอลลาร์